Informácia
o výkone práv akcionára v akciovej spoločnosti so 100 % majetkovou
účasťou štátu Správa služieb diplomatickému zboru, a.s. za rok 2007

	Dňa 01.10.2001 bola na základe rozhodnutia zakladateľa Ministerstva zahraničných vecí SR, Hlboká cesta 2, Bratislava zastúpeného JUDr. Eduardom Kukanom, založená akciová spoločnosť s obchodným názvom Správa služieb diplomatickému zboru, a.s. so sídlom Palisády 31, 811 06 Bratislava. Spoločnosť bola založená bez výzvy na upisovanie akcií. Spoločnosť je zapísaná v Obchodnom registri Okresného súdu Bratislava, oddiel Sa, vložka č. 2834/B, IČO: 35 822 163.

	Základné imanie spoločnosti je 1.517.000.000,- Sk vytvorené nepeňažným vkladom zakladateľa. Nepeňažný vklad zakladateľa do základného imania je podrobne špecifikovaný a ocenený znaleckými posudkami dvoch znaleckých organizácií.

	Základné imanie spoločnosti je rozdelené na 15.170 akcií, z ktorých každá akcia má menovitú hodnotu 100.000,- Sk. Akcie spoločnosti majú podoby listinných cenných papierov a nie sú verejne obchodovateľné. Akcie majú podobu listinného cenného papiera, vydaného v podobe hromadnej akcie na meno Ministerstvo zahraničných vecí SR, Hlboká 2, Bratislava, v celkovej menovitej hodnote 1.517.000.000,- Sk, nahrádzajúcej 15.170 kusov akcií série A s menovitou hodnotou jednej akcie 100.000,- Sk, séria A, číslo 000001. Hromadná akcia je vyrobená ako ceninový papier s viacerými ochrannými prvkami.

	V súlade s príslušnými ustanoveniami zákona č. 600/1992 Zb. o cenných papieroch a § 269 ods. 2 Obchodného zákonníka bola medzi SSDZ, a.s. a Strediskom cenných papierov SR, a.s., so sídlom ul. 29. augusta 1/A, Bratislava uzatvorená zmluva s emitentom listinných akcií na meno o vedení zoznamu akcionárov.

	Spoločnosť prebrala všetky práva a záväzky zrušenej príspevkovej organizácie Správa služieb diplomatickému zboru, so sídlom Palisády č. 31, IČO: 30 844 169, plynúce z titulu jej hmotného a nehmotného majetku. Vklad majetku do spoločnosti odsúhlasila Vláda SR uznesením č. 746 dňa 15. augusta 2001 v súlade s § 13 ods. 7 písm. b/ bod 2 zákona č. 278/1993 Z.z. o správe majetku štátu v platnom znení.

	V zmysle čl. V Stanov spoločnosti zo dňa 01.10.2001 v znení dodatkov, akcionárom spoločnosti je Ministerstvo zahraničných vecí SR, v zastúpení ministrom zahraničných vecí SR. Práva a povinnosti akcionára ustanovujú právne predpisy a Stanovy spoločnosti.

Výkon práv valného zhromaždenia v zmysle Stanov spoločnosti a Obchodného zákonníka od 01. 01. 2007  do  31. 12. 2007

Rozhodnutia jediného akcionára SSDZ, a.s. – MZV SR za rok 2007

Dátum: 7. február 2007
Rozhodnutie ministra zahraničných vecí Slovenskej republiky ako štatutárneho zástupcu jediného akcionára spoločnosti SSDZ, a.s. o schválení aktualizácie podnikateľského plánu spoločnosti Správa služieb diplomatickému zboru, a.s. na rok 2006

Dátum: 5. november 2007
Rozhodnutie ministra zahraničných vecí Slovenskej republiky ako štatutárneho zástupcu jediného akcionára spoločnosti SSDZ, a.s. o schválení aktualizácie podnikateľského plánu spoločnosti Správa služieb diplomatickému zboru, a.s. na rok 2007

Dátum: 5. november 2007
Rozhodnutie ministra zahraničných vecí Slovenskej republiky ako štatutárneho zástupcu jediného akcionára spoločnosti SSDZ, a.s. o schválení predaja nehnuteľností – rekreačného zariadenia Diplomat v Liptovskom Jáne spoločnosti ANTIS, s.r.o., IČO: 36 390 453, Kuzmányho 8, 010 01 Žilina za kúpnu cenu vo výške 17.010.050,- Sk vrátane DPH a predaj bytu č. 1 spolu s garážovým státím na Bakošovej ul. v Bratislave spoločnosti FACTOR ASSET MANAGEMENT, s.r.o., IČO: 35 829 958, Čelakovského 2, Bratislava za kúpnu cenu vo výške 5.017.700,- Sk za byt (DPH sa neuplatňuje) + 254.660,- Sk vrátane DPH za parkovacie státie.

Dátum: 13. november 2007
Rozhodnutie ministra zahraničných vecí Slovenskej republiky ako štatutárneho zástupcu jediného akcionára spoločnosti SSDZ, a.s. o schválení výberu spoločnosti AUDIT Partner, s.r.o., Bratislava, audítorskej spoločnosti na vykonanie auditu a overenie účtovnej závierky SSDZ, a.s. na roky 2007, 2008 a 2009

Dátum: 23. november 2007
Rozhodnutie ministra zahraničných vecí Slovenskej republiky ako štatutárneho zástupcu jediného akcionára spoločnosti SSDZ, a.s. o schválení priameho predaja nehnuteľnosti – parkovacieho státia č. 102 na 2. podzemnom podlaží Administratívneho Centra Diplomat, súpisné č. stavby 5029, na ulici Palisády č. 29/A v Bratislave, vlastníkom byru č. 5 na 5. poschodí AC Diplomat, manželom Čerevkovým, trvale bytom Třebičská 6, 066 01 Humenné, za kúpnu cenu 520.000,- Sk vrátane DPH

Dátum: 21. december 2007
Rozhodnutie ministra zahraničných vecí Slovenskej republiky ako štatutárneho zástupcu jediného akcionára spoločnosti SSDZ, a.s. o schválení predaja spoluvlastníckeho podielu SSDZ, a.s. vo veľkosti 76/255 na PARKINGGARÁŽACH na ulici Kohútova/Košická v Bratislave spoločnosti DOAS, a.s., IČO: 31 373 917, Košická 5590/56,821 08 Bratislava za kúpnu cenu vo výške 22.400.000,- Sk vrátane DPH.

Notárska zápisnica N 28/2007, NZ 24039/2007, NCRIs 23899/2007 zo dňa 19. 06. 2007:
-	odvolanie Ing. Milana Tancára z funkcie predsedu dozornej rady s dňom zániku funkcie 19.06.2007
-	zvolenie Ing. Marcela Peška do funkcie predsedu dozornej rady s dňom vzniku funkcie 20.06.2007
-	odvolanie Ing. Petra Osvalda z funkcie člena, predsedu predstavenstva a generálneho riaditeľa spoločnosti s dňom zániku funkcie 28.06.2007

Notárska zápisnica N 29/2007, NZ 25247/2007, NCRIs 25097/2007 zo dňa 26. 06. 2007:
-	zvolenie Ing. Milana Tancára za člena predstavenstva s dňom vzniku funkcie 29.06.2007
-	menovanie Ing. Milana Tancára do funkcie predsedu predstavenstva s dňom vzniku funkcie 29.06.2007

Notárska zápisnica N 147/2007, NZ 28452/2007, NCRIs 28260/2007 zo dňa 19. 07. 2007:
-	odvolanie člena Dozornej rady Ing. Juraja Müncnera ku dňu 19.07.2007
-	menovanie Ing. Pavla Čerňanského, PhD. za člena dozornej rady s dňom vzniku funkcie 20.07.2007

Notárska zápisnica N 48/2007, NZ 38617/2007, NCRIs 38343/2007 zo dňa 28. 09. 2007:
-	zvolenie Ing. Norberta Parta za člena predstavenstva s dňom vzniku funkcie 30.09.2007

Zasadnutia Valného zhromaždenia SSDZ, a.s. za rok 2007

Dátum:    26. júna 2007 o 15.00 hod.
Prítomní: valné zhromaždenie SSDZ, a.s. zastúpené Ministerstvom zahraničných vecí SR
predstavenstvo
dozorná rada
Program: 1. Schválenie účtovnej závierky SSDZ, a.s. za rok 2006 a výročnej správy SSDZ, a.s. za rok 2006
2. Schválenie návrhu na rozdelenie zisku za rok 2006 a rozdelenie tantiém za rok 2006 pre členov predstavenstva a dozornej rady SSDZ, a.s.
3. Návrh na schválenie audítora na overenie účtovnej závierky SSDZ, a.s. na roky 2007, 2008 a 2009
4. Voľba nového člena predstavenstva SSDZ, a.s.
5. Menovanie nového predsedu predstavenstva SSDZ, a.s.
6. Schválenie a podpis zmluvy o výkone funkcie nového člena predstavenstva
7. Schválenie pracovnej zmluvy generálneho riaditeľa SSDZ, a.s.

Prijaté uznesenia:
č. 1/2007		- schválenie účtovnej závierky SSDZ, a.s. za rok 2006
- schválenie výročnej správy SSDZ, a.s. za rok 2006
- schválenie návrhu na rozdelenie zisku SSDZ, a.s. za rok 2006 s tým, že mení výšku vyplácaných tantiém z 1 380 tis. Sk na 1 092 tis. Sk a výške prídelu do investičného fondu zo 799 tis. Sk na 1 087 tis. Sk
- ukladá vykonať rozdelenie zisku a v súlade so Stanovami spoločnosti vykonať výplatu tantiém členom orgánov spoločnosti podľa schválených návrhov

č. 2/2007	- schválenie spoločnosti MG ATAC, s.r.o. so sídlom Piaristická 1, 949 01 Nitra, ako firmy, ktorá bude poverená výkonom auditu účtovnej závierky za rok 2007, 2008 a 2009 spoločnosti SSDZ, a.s.
- ukladá Predstavenstvu SSDZ, a.s. vykonať všetky potrebné úkony na uzatvorenie zmluvy v zmysle predloženej ponuky a zabezpečiť dodržanie záväzných termínov auditu a všetkých zmluvne dohodnutých záväzkov zo strany zhotoviteľa na základe ustanovenia čl. XVII bodu 17.1 Stanov spoločnosti

č. 3/2007	- v súlade s čl. VII bodu 7.1 písm. c) Stanov zvolenie Ing. Milana Tancára za člena predstavenstva SSDZ, a.s. s dňom vzniku funkcie 29.06.2007
- v súlade s čl. VII bod 7.1 písm. d) a čl. X bod 10.4 Stanov menovanie  Ing. Milana Tancára do funkcie predsedu predstavenstva SSDZ, a.s. s dňom vzniku funkcie 29.06.2007

č. 4/2007  - schválenie pracovnej zmluvy na výkon funkcie generálneho riaditeľa SSDZ, a.s. Ing. Milana Tancára
- schválenie mandátnej zmluvy o výkone funkcie predsedu predstavenstva SSDZ, a.s. Ing. Milana Tancára

Výkon činnosti Dozornej rady SSDZ, a.s.

1. Zasadnutie Dozornej rady SSDZ, a.s. dňa 12. januára 2007

Program rokovania:
-	Návrh finančného plánu SSDZ, a.s. na rok 2007 (materiál č. 1/2007/TAPR)
-	Návrh plánu investičnej činnosti SSDZ, a.s. pre rok 2007 (materiál č. 2/2007/TAPR)
-	Veľké opravy hnuteľného majetku SSDZ, a.s. v roku 2006 (materiál č. 3/2007/TAPR)
-	Hodnotiaca správa z vyhodnotenia ponúk výzvy č. 20061129/1: Finančná analýza SSDZ, a.s. (materiál č. 4/2007/TAPR)
-	Návrh na schválenie dohody o urovnaní a dodatku č. 5 k Zmluve o dielo č. 69/2002 na zhotovenie AC DIPLOMAT  (materiál č. 47/06-TAPR)
-	Rôzne 

Dozorná rada spoločnosti Správa služieb diplomatickému zboru, a.s. prerokovala Návrh finančného plánu SSDZ, a.s. na rok 2007, ktorý uznesením č. 1/2007 zobrala na vedomie s tým, že do najbližšieho zasadnutia DR Predstavenstvo SSDZ, a.s. upraví finančný plán tak, aby hospodársky výsledok z vlastnej činnosti bol vo výške minimálne 17,5 mil. Sk. Uvedené dosiahne racionalizáciou činností úsporami na strane nákladov. Predstavenstvo po úprave plán opätovne predloží na schválenie DR SSDZ, a.s.
Uznesením č. 2/2008 DR vzala na vedomie materiál „Návrh plánu investičnej činnosti SSDZ, a.s. pre rok 2007“ s tým, že do najbližšieho zasadnutia DR Predstavenstvo SSDZ, a.s. doplní plán investičnej činnosti podľa požiadaviek DR (doplniť návratnosť každej investičnej akcie, príp. doplniť aj fotodokumentáciu, posudky a pod.).
Uznesením č. 3/2008 v súlade s článkom 2 ods. 4 a článkom 2 ods. 5 Štatútu investičného a rozvojového fondu SSDZ, a.s., súhlasila s úhradou opráv vo výške 4 660 596,50 Sk za rok 2006 na úkor prostriedkov investičného a rozvojového fondu SSDZ, a.s.
Uznesením č. 4/2008 schválila hodnotiacu správu z vyhodnotenia ponúk výzvy č. 200677291/1: Finančná analýza SSDZ, a.s. (materiál č. 4/2007/TAPR) a uložila Predstavenstvu SSDZ, a.s. zabezpečiť stretnutie spoločnosti Deloitte Audit, s.r.o., Bratislava (víťaz výberového konania na výkon finančnej analýzy SSDZ, a.s.) s ministrom zahraničných vecí SR ešte pred uzavretím zmluvy na odsúhlasenie zadania finančnej analýzy. Zároveň uložila Predstavenstvu SSDZ, a.s. predložiť ministrovi kópiu zmluvy.
Uznesením č. 5/2008 schválila „Návrh na schválenie dohody o urovnaní a dodatku č. 5 k Zmluve o dielo č. 69/2002 na zhotovenie AC DIPLOMAT“ so spoločnosťou ZIPP (materiál č. 47/06-TAPR).
V rámci bodu Rôzne:
Členovia DR boli informovaní, že obnovenie vozového parku SSDZ, a.s. bude realizované nákupom osobných vozidiel v hotovosti a nie formou operatívneho leasingu.

2. Zasadnutie Dozornej rady SSDZ, a.s. dňa 2. februára 2007

Program rokovania:
-	Návrh finančného plánu SSDZ, a.s. na rok 2007 (materiál č. 5/2007/TAPR)
-	Návrh plánu investičnej činnosti SSDZ, a.s. pre rok 2007 (materiál č. 6/2007/TAPR)
-	Rôzne 

Uznesením č. 6/2007 Dozorná rada SSDZ, a.s. vzala na vedomie a schválila materiál „Návrh finančného plánu SSDZ, a.s. na rok 2007“. Na základe uvedeného dosiahne spoločnosť hrubý zisk vo výške 20 mil. Sk, čo umožní vyplatiť akcionárovi dividendy vo výške 14 mil. Sk. Plán bude v neskoršom období upravený na základe výsledkov finančnej analýzy SSDZ, a.s., ktorá momentálne prebiehala a mala byť ukončená do 31.03.2007.
Uznesením č. 7/2007 vzala na vedomie materiál „Návrh plánu investičnej činnosti SSDZ, a.s. pre rok 2007“ s tým, že do najbližšieho zasadnutia DR Predstavenstvo SSDZ, a.s. upraví plán investičnej činnosti podľa priorít jednotlivých investičných akcií a zároveň doplní krátke zdôvodnenie ku každej investičnej akcii. Následne na najbližšom zasadnutí DR zaujme záverečné stanovisko ohľadom investičného plánu SSDZ, a.s. pre rok 2007.
V rámci bodu Rôzne:
Na zasadnutie DR bol predložený materiál č. 7/2007/TAPR „Čerpanie prostriedkov SSDZ, a.s. v roku 2006“, ktorý informuje o čerpaní na účtoch 512, 513 a 518 k 31.12.2006 a o vynaložených finančných prostriedkoch zo SSDZ, a.s. na aktivity organizované v spolupráci s MZV SR k 31.12.2006.
Člen DR Ing. František Zemanovič informoval členov DR o liste, ktorý obdržalo MZV SR z MF SR ohľadom dividend. MF SR požaduje v termíne do 10.02.2007 vyjadrenie k odvodu dividend za roky 2008-2010.

3. Zasadnutie Dozornej rady SSDZ, a.s. dňa 20. februára 2007

Program rokovania:
-	Návrh plánu investičnej činnosti SSDZ, a.s. pre rok 2007 (materiál č.8/2007/TAPR)
-	Návrh finančného plánu SSDZ, a.s. na rok 2007 (materiál č.9/2007/TAPR)
-	Výsledky hospodárenia rekreačného zariadenia Diplomat v Liptovskom Jáne v rokoch 2002-2006 (materiál č.10/2007/TAPR)
-	Návrh na odpísanie nedobytných pohľadávok (materiál č. 11/2007/TAPR)
-	Návrh na predaj parkovacieho státia v AC Diplomat (materiál č. 12/2007/TAPR)
-	Finančné prostriedky SSDZ, a.s. na rok 2007 určené pre potreby DR + na aktivity organizované v spolupráci s MZV SR (materiál č. 13/2007/TAPR)
-	Rôzne 

Uznesením č. 8/2007 DR vzala na vedomie a schválila materiál „Návrh plánu investičnej činnosti SSDZ, a.s. pre rok 2007“ s tým, že realizácia investičných akcií s nižšou prioritou bude podliehať samostatnému dodatočnému súhlasu Dozornej rady SSDZ, a.s. Plán investičnej činnosti môže byť zapracovaný kompletne (t.j. aj s investičnými akciami s nižšou prioritou) do Podnikateľského plánu SSDZ, a.s. pre rok 2007.
Uznesením č. 9/2007 vzala na vedomie a schválila materiál „Návrh finančného plánu SSDZ, a.s. na rok 2007“ a odporučila Valnému zhromaždeniu finančný plán na rok 2007 schváliť. Na základe plánu spoločnosť dosiahne za rok 2007 hrubý zisk vo výške 29 mil. Sk, čo umožní odviesť dividendy vo výške 21 mil. Sk.
Uznesením č. 10/2007 vzala na vedomie a schválila materiál „Výsledky hospodárenia rekreačného zariadenia Diplomat v Liptovskom Jáne v rokoch 2002-2006“ a odporučila vedeniu SSDZ, a.s. vynaložiť maximálne úsilie predať RZ Diplomat v Liptovskom Jáne v roku 2007. V prípade neakceptovania trhu sumu 16 mil. Sk zvážiť odpredať zariadenie aj za nižšiu (prípadne zostatkovú) hodnotu, čo by predstavovalo pre SSDZ, a.s. ročnú úsporu vo výške cca 1 mil. Sk. Urobiť opatrenia na minimalizovanie strát.
Uznesením č. 11/2007 vzala na vedomie materiál „Návrh na odpísanie nedobytných pohľadávok“ a uložila vedeniu spoločnosti SSDZ, a.s. predložiť na najbližšie zasadnutie DR materiál doplnený o podrobné zdôvodnenie vzniku jednotlivých nedobytných pohľadávok nad 5 000,- Sk s poukázaním kto škodu zapríčinil. Následne DR zaujme k odpísaniu nedobytných pohľadávok záverečné stanovisko.
Uznesením č. 12/2007 DR vzala na vedomie materiál „Návrh na predaj parkovacieho státia v AC Diplomat“ a schválila zahrnutie predaja 1 parkovacieho státia v AC Diplomat do Podnikateľského plánu SSDZ, a.s. na rok 2007, s tým, že parkovacie státie bude odpredané vlastníkovi bytu č. 5 (AC Diplomat, Palisády 29, Bratislava) formou prevodu spoluvlastníckeho podielu vo veľkosti 1/29 k nebytovému priestoru – 2. podzemnému podlažiu v AC Diplomat spolu s dohodou o určení užívacieho práva ku konkrétnemu parkovaciemu státiu. Cena bude stanovená na základe znaleckého posudku z roku.
Uznesením č. 13/2007 vzala na vedomie a schválila výšku finančných prostriedkov zo SSDZ, a.s. určených pre rok 2007 na aktivity organizované v spolupráci s MZV SR, t.j. celkovo 1 385 tis. Sk .
V rámci bodu Rôzne:
 Uznesením č. 14/2007 DR neschválila (v pomere hlasov: 1 nesúhlasí s uskutočnením cesty, 2 sa zdržali hlasovania a 2 schvaľujú cestu) zahraničnú služobnú cestu generálneho riaditeľa SSDZ, a.s. do Kyjeva v termíne od 03.05.-06.05.2007 pri príležitosti 15. výročia založenia SSDZ na Ukrajine a prvého oficiálneho zasadnutia asociácie SSDZ, ktoré vzniklo v Moskve v roku 2006 a ktorého je SSDZ, a.s., SR zakladajúcim členom.
Uznesením č. 15/2007 DR podmienila samotné nakladanie s majetkom SSDZ, a.s. odsúhlasením jediným akcionárom, t.j. predložiť  každú zmluvu o predaji konkrétneho majetku ešte pred jej podpísaním na odsúhlasenie Valnému zhromaždeniu.
DR bola informovaná o aktuálnom priebehu finančnej analýzy SSDZ, a.s. 

4. Zasadnutie Dozornej rady SSDZ, a.s. dňa 9. marca 2007

Program rokovania:
-	Podnikateľský plán SSDZ, a.s. na rok 2007 (materiál č.17/2007/TAPR)
-	Výsledky úspor z realizácie riešenia systému merania a regulácie kotolní za obdobie VIII. až XII. 2006 (materiál č.14/2007/TAPR)
-	Plnenie úlohy udelenej Dozornou radou spoločnosti – uznesenie DR č. 10/2007 – Opatrenia na minimalizovanie strát RZ v Liptovskom Jáne (materiál č.15/2007)
-	Opakovaný súhlas s prevodom práv a povinností nájomcu priestorov reštaurácie v AC Diplomat (materiál č.16/2007/TAPR)
-	Rôzne

Uznesením č. 16/2007 DR vzala na vedomie a schválila materiál „Podnikateľský plán SSDZ, a.s. na rok 2007“ a odporučila Valnému zhromaždeniu schváliť Podnikateľský plán SSDZ, a.s. na rok 2007. Výnosy spoločnosti SSDZ, a.s. sú v roku 2007 plánované v celkovej výške 198,49 mil. Sk a náklady v celkovej výške 169,483 mil. Sk. Na základe uvedeného SSDZ, a.s. dosiahne hrubý zisk vo výške 29 mil. Sk, čo by umožnilo vyplatiť akcionárovi dividendy vo výške 21 mil. Sk.
Uznesením č. 17/2007 vzala na vedomie materiál „Výsledky úspor z realizácie riešenia systému merania a regulácie kotolní za obdobie VIII. až XII. 2006.
Uznesením č. 18/2007 vzala na vedomie materiál „Plnenie úlohy udelenej Dozornou radou spoločnosti – uznesenie DR č. 10/2007 – Opatrenia na minimalizovanie strát RZ v Liptovskom Jáne“ a odporučila vedeniu SSDZ, a.s. uplatniť všetky opatrenia uvádzané v materiáli na dosiahnutie čo najnižšej straty z prevádzky zariadenia a využiť všetky kontrolné režimy na zamestnanca v RZ Diplomat s dôrazom na zníženie prevádzkových nákladov.
Uznesením č. 19/2007 DR vzala na vedomie materiál „Opakovaný súhlas s prevodom práv a povinností nájomcu priestorov reštaurácie v AC Diplomat“ a súhlasila s uzavretím dodatku č. 2 k nájomnej zmluve č. 100/001/2003, predmetom ktorého je zmena v osobe nájomcu reštaurácie PIERROT zo spoločnosti S.P.A.Z., spol. s r.o. na nového nájomcu – spoločnosť WANUSI, s.r.o., so sídlom Vansovej 2, 811 03 Bratislava za dodržania podmienky, že spoločnosť S.P.A.Z., spol. s r.o. poskytne garanciu SSDZ, a.s. za spoločnosť WANUSI, s.r.o. spočívajúcu v tom, že v prípade, ak sa nový nájomca dostane do omeškania s plnením svojich povinností voči SSDZ, a.s., spol. S.P.A.Z., spol. s r.o. bude figurovať ako spoludlžník nájomcu a SSDZ, a.s. bude oprávnená vymáhať svoje pohľadávky spoločne a nerozdielne od oboch subjektov. Táto skutočnosť musí byť súčasťou dodatku č. 2 k nájomnej zmluve.
 V rámci bodu Rôzne:
 DR bola oboznámená s obsahom zápisníc č. 1, 2, 3, 4/2007 z rokovania Predstavenstva spoločnosti.
 Uznesením č. 20/2007 DR schválila (v pomere hlasov: 1 nesúhlasí s uskutočnením cesty, 1 sa zdržal hlasovania a 3 schvaľujú cestu) zahraničnú služobnú cestu generálneho riaditeľa SSDZ, a.s. do Kyjeva v termíne od 03.05.-06.05.2007 pri príležitosti 15. výročia založenia SSDZ na Ukrajine a prvého oficiálneho zasadnutia asociácie SSDZ, ktoré vzniklo v Moskve v roku 2006 a ktorého je SSDZ, a.s. SR zakladajúcim členom.
 Člen DR Ing. František Zemanovič informoval ostatných členov DR, že ho kontaktovali audítori zo spoločnosti Deloitte. Zámerom stretnutia bolo prepojenie MZV SR a SSDZ, a.s.
 Člen DR Ing. Pavol Bero informoval členov DR o aktuálnom priebehu finančnej analýzy SSDZ, a.s., ktorej výsledkom bude návrh na možnosti vývoja spoločnosti v budúcnosti, ktorý bude rozpracovaný v troch hlavných variantoch: zachovanie súčasného predmetu spoločnosti pri zefektívnení nákladov a zvýšení výnosov; rozvoj spoločnosti riešený v 2 smeroch a útlm činnosti SSDZ, a.s. formou postupného odpredaja majetku alebo privatizáciou spoločnosti (čiastočnou alebo úplnou). 

5. Zasadnutie Dozornej rady SSDZ, a.s. dňa 20. apríla 2007

Program rokovania:
-	Účtovná závierka, návrh na rozdelenie zisku, výrok audítora za rok 2006 (materiál č. 18/2007/TAPR)
-	Návrh na aktualizáciu vzorových nájomných zmlúv (materiál č.19/2007/TAPR)
-	Prezentácia výsledkov procesnej a finančnej analýzy SSDZ, a.s. vykonanej spoločnosťou Deloitte
-	Rôzne

Uznesením č. 21/2007 DR vzala na vedomie a schválila materiál „Účtovná závierka, návrh na rozdelenie zisku, výrok audítora za rok 2006“. Taktiež schválila návrh Predstavenstva SSDZ, a.s. na vyplatenie (odvod) dividend za rok 2006 vo výške 63 000 tis. Sk a vyplatenie tantiém vo výške   1 380	tis. Sk. Odporučila Valnému zhromaždeniu schváliť účtovnú závierku, návrh na rozdelenie zisku a výrok audítora za rok 2006.
Uznesením č. 22/2007 vzala na vedomie a schválila materiál „Návrh na aktualizáciu vzorových nájomných zmlúv“ s odporúčaním, že nájomné zmluvy sa nebudú uzatvárať v USD, ale budú prednostne uzatvárané v Sk.
Uznesením č. 23/2007 vzala na vedomie materiál „Prezentácia výsledkov procesnej a finančnej analýzy SSDZ, a.s. vykonanej spoločnosťou Deloitte“ a odporučila pri akýchkoľvek rokovaniach vo finančnej oblasti s Ministerstvom financií SR a Ministerstvom zahraničných vecí SR na obdobie ďalších rokov presadzovať variant A1 – model súčasného stavu	(pre porovnanie: súčasný obchodný model - variant A1; rozvojový obchodný model - variant B; útlmový model - variant C).
V rámci bodu Rôzne:
Členovia DR obdržali čerpanie na účtoch SSDZ, a.s., č. 512, 513 a 518 za I. štvrťrok 2007.

6. Zasadnutie Dozornej rady SSDZ, a.s. dňa 18. mája 2007

Program rokovania:
-	Súhlas s nájomnou zmluvou na prenájom bytu pre Vv Spojených štátov amerických v SR (materiál č. 20/2007/TAPR)
-	Výročná správa SSDZ, a.s. za rok 2006 (materiál č. 21/2007/TAPR)
-	Schválenie výberu audítora pre vykonanie auditu a overenie účtovnej závierky spoločnosti, ako aj poskytovanie konzultačnej a poradenskej činnosti pre roky 2007, 2008 a 2009 (materiál č. 22/2007/TAPR)
-	Informácia o stave riešenia nedobytných pohľadávok SSDZ, a.s. nad 5.000,- Sk – plnenie úlohy DR č. 11/2007 (materiál č. 23/2007/TAPR)
-	Stručná informácia o zahraničnej služobnej ceste GR v Kyjeve (materiál č. 24/2007//TAPR)
-	Rôzne

Uznesením č. 24/2007 DR súhlasila s uzavretím nájomnej zmluvy na prenájom bytu a garáže na ulici Čmeľovec č. 4/4/10 v Bratislave s Veľvyslanectvom Spojených štátov amerických v SR. Predložená zmluva sa v podstatných náležitostiach neodlišuje od zmluvy schválenej DR uznesením č. 22/2007 zo dňa 20. apríla 2007. Schválená zmluva bude následne používaná pre všetky nájomné vzťahy týkajúce sa prenájmov bytov a garáží, kde nájomcom bude Veľvyslanectvo Spojených štátov amerických v SR.
Uznesením č. 25/2007 DR po preskúmaní ročnej účtovnej závierky SSDZ, a.s. za rok 2006, návrhu na rozdelenie zisku (vrátane výšky a spôsobu vyplácania dividend a tantiém) a výroku audítora k účtovnej závierke (schválené uznesením č. 21/2007 z 20.04.2007):
1.	schválila Výročnú správu SSDZ, a.s. za rok 2006, ktorej súlad s účtovnou závierkou zostavenou za to isté účtovné obdobie bude overený audítorom;
2.	odporučila Valnému zhromaždeniu schváliť Výročnú správu SSDZ, a.s. za rok 2006.
Uznesením č. 26/2007 DR vzala na vedomie materiál „Schválenie výberu audítora pre vykonanie auditu a overenie účtovnej závierky spoločnosti, ako aj poskytovanie konzultačnej a poradenskej činnosti pre roky 2007, 2008 a 2009“ a odporučila Valnému zhromaždeniu schváliť spoločnosť MG ATAC, s.r.o., Nitra ako spoločnosť, ktorá bude vykonávať:
-	audit za roky 2007, 2008 a 2009 v SSDZ, a.s., Bratislava a overenie účtovných závierok SSDZ, a.s. k 31.12.2007, 31.12.2008 a 31.12.2009 spolu s vypracovaním audítorských správ;
-	posúdenie súladu údajov účtovnej závierky so zverejňovanými údajmi účtovnej závierky vo Výročnej správe SSDZ, a.s. za roky 2007, 2008 a 2009;
-	konzultačnú a poradenskú činnosť v rokoch 2007, 2008 a 2009.
Uznesením č. 27/2007 vzala na vedomie  materiál „Informácia o stave riešenia nedobytných pohľadávok SSDZ, a.s. nad 5 000,- Sk – plnenie úlohy DR č. 11/2007“ s tým, že pohľadávka voči p. Gundovi bude riešená obdobne ako voči Stálemu sekretariátu Rady colnej únie, t.j. že pohľadávka sa bude riešiť ako škodová udalosť.
Uznesením č. 28/2007 vzala na vedomie stručnú správu o zahraničnej služobnej ceste generálneho riaditeľa SSDZ, a.s. v Kyjeve uskutočnenú v dňoch 03.-06.05.2007 s tým, že generálny riaditeľ SSDZ, a.s. predloží na najbližšie zasadnutie DR písomnú informáciu o asociácii, ktorej zakladajúcim členom je SSDZ, a.s. SR (informáciu o štatúte; záväzkoch, ktoré vyplývajú pre SSDZ, a.s. SR ako zakladajúceho člena; a pod. - viď úlohu zo zápisnice DR č. 05/2007 z 20.04.2007).
V rámci bodu Rôzne:
 Uznesením č. 29/2007 DR vzhľadom na pripravované zmeny vo vedení SSDZ, a.s., odporučila Predstavenstvu SSDZ, a.s. momentálne nevstupovať do dlhodobých záväzkov na strane nákladov.

7. Zasadnutie Dozornej rady SSDZ, a.s. dňa 19. júna 2007

Program rokovania:
-	Podmienky výberového konania na funkciu člena Predstavenstva SSDZ, a.s.
-	Rôzne

Uznesením č. 30/2007 DR v súlade s článkom X bodom 10.5 Stanov spoločnosti SSDZ, a.s., vypísala dňom 19.06.2007 výberové konanie na obsadenie pozície člena predstavenstva SSDZ, a.s., formou uzavretého vnútrorezortného výberu (t.j. do výberového konania sa mohli prihlásiť výlučne zamestnanci SSDZ, a.s., MZV SR a SÚZA)  bez zverejňovania v médiách. Výberové konanie bude zverejnené na MZV SR, SSDZ, a.s. a SÚZA od 19.06.2007 do 22.06.2007 do 9,00 hod. 
Uznesením č. 31/2007 DR vzala na vedomie materiál „Informácia k činnosti Medzinárodnej asociácie organizácií poskytujúcich služby diplomatickým a zahraničným zastupiteľstvám – plnenie úlohy DR č. 28/2007“ (materiál č. 25/2007/TAPR).

8. Zasadnutie Dozornej rady SSDZ, a.s. dňa 22. júna 2007

Program rokovania:
-	Výberové konanie na funkciu „člen Predstavenstva SSDZ, a.s.“ realizované Dozornou radou SSDZ, a.s.
-	Rôzne

Uznesením č. 32/2007 v súvislosti s vypísaným výberovým konaním na člena Predstavenstva SSDZ, a.s. (na výzvu reagovali štyria uchádzači, menovite Ing. Švolík z MZV SR, Ing. Tancár z MZV SR, Ing. Adamec z Ľudovej banky a Ing. Kvočka zo spoločnosti SSDZ, a.s.) sa vzhľadom na skutočnosť, že Ing. Adamec nie je zamestnancom MZV SR, SSDZ, a.s., SÚZA, Dozorná rada SSDZ, a.s. jednomyseľne uzniesla na vyradení uvedeného uchádzača z výberového konania.
Vzhľadom na to, že ide o troch uchádzačov, Dozorná rada SSDZ, a.s. sa jednomyseľne uzniesla, že osobné pohovory s ostatnými uchádzačmi – Ing. Švolíkom, Ing. Tancárom, Ing. Kvočkom sa uskutočnia v ten istý deň, t.j. 22. júna 2007 v sídle spoločnosti SSDZ, a.s., v zasadacej miestnosti na 1. poschodí, Palisády 31, 811 06 Bratislava.
V rámci bodu Rôzne: 
Členovia DR sa dohodli, že ďalšie zasadnutie Dozornej rady SSDZ, a.s. sa uskutoční dňa 22.06.2007 o 11.35 hod.

9. Zasadnutie Dozornej rady SSDZ, a.s. dňa 22. júna 2007

Program rokovania:
-	Výberové konanie na funkciu „člen Predstavenstva SSDZ, a.s.“ realizované Dozornou radou SSDZ, a.s. – osobné pohovory
-	Rôzne

Uznesením č. 33/2007 DR na základe  uskutočneného výberového konania jednomyseľne navrhla na základe Článku X bodu 10.5 Stanov spoločnosti Valnému zhromaždeniu, zvoliť do funkcie člena Predstavenstva akciovej spoločnosti Správa služieb diplomatickému zboru, a.s., Ing. Milana Tancára - zamestnanca MZV SR. 
Uznesením č. 34/2007 odporučila Valnému zhromaždeniu spoločnosti, menovať člena Predstavenstva Ing. Milana Tancára do funkcie predsedu Predstavenstva akciovej spoločnosti Správa služieb diplomatickému zboru, a.s., ktorý bude zároveň na základe Článku XII bodu 12.1 Stanov spoločnosti vykonávať funkciu generálneho riaditeľa spoločnosti. 
	V rámci bodu Rôzne:
Tajomníčka DR odovzdala predsedovi DR: Stanovy SSDZ, a.s., Rokovací poriadok DR, Štatút DR.

10. Zasadnutie Dozornej rady SSDZ, a.s. dňa 9. júla 2007

Program rokovania:
-	Zmena organizačnej štruktúry SSDZ, a.s. (materiál č. 26/2007/TAPR)
-	Rôzne (Návrh na schválenie zahraničnej pracovnej cesty GR a Návrh na udelenie generálneho súhlasu DR spoločnosti pre 1-dňové zahraničné pracovné cesty GR SSDZ, a.s. – materiál č. 27/2007/TAPR)

Uznesením č. 35/2007 DR na základe  odporúčania Predstavenstva SSDZ, a.s. a na základe Článku XI bodu 11.4 písm. g) Stanov spoločnosti schválila zmenu organizačnej štruktúry SSDZ, a.s. účinnú odo dňa 09. júla 2007. Počet zamestnancov ostane nezmenený. Uvedenú organizačnú zmenu riešiť formou dodatku k organizačnému a mzdovému poriadku SSDZ, a.s.
	V rámci bodu Rôzne:
 Členovia DR obdržali materiál č. 27/2007/TAPR „Návrh na schválenie zahraničnej pracovnej cesty GR a Návrh na udelenie generálneho súhlasu Dozornej rady spoločnosti pre 1-dňové zahraničné pracovné cesty GR SSDZ, a.s.“.
 Uznesením č. 36/2007 DR na základe Článku 11 bodu 11.4 písm. i) Stanov spoločnosti SSDZ, a.s. schválila jednodňovú zahraničnú pracovnú cestu generálneho riaditeľa SSDZ, a.s., ktorá sa mala uskutočniť dňa 10.07.2007 v Scheffielde (Rakúska republika).
 Uznesením č. 37/2007 na základe Článku 11 bodu 11.4 písm. i) Stanov spoločnosti SSDZ, a.s. DR udelila generálny súhlas pre účasť generálneho riaditeľa spoločnosti SSDZ, a.s. na jednodňových zahraničných pracovných cestách. Zahraničné služobné cesty generálneho riaditeľa SSDZ, a.s. v dlhšom trvaní ako 1 deň budú naďalej schvaľované na návrh Predstavenstva Dozornou radou SSDZ, a.s. vždy jednotlivo pred konaním cesty.
DR uložila Predstavenstvu SSDZ, a.s. zabezpečiť v súvislosti s účasťou generálneho riaditeľa na zahraničných pracovných cestách plnenie si všetkých povinností vyplývajúcich zo všeobecne záväzných právnych predpisov a interných noriem SSDZ, a.s. a pravidelne predkladať Dozornej rade zoznam uskutočnených jednodňových zahraničných pracovných ciest, vrátane účelu ciest, na najbližšie zasadnutie DR po uskutočnení jednodňovej zahraničnej pracovnej cesty.

11. Zasadnutie Dozornej rady SSDZ, a.s. dňa 25. júla 2007

Program rokovania:
-	Zmena organizačnej štruktúry SSDZ, a.s. (materiál č. 28/2007/TAPR)
-	Návrh na prerozdelenie prostriedkov SSDZ, a.s. na reprezentačné účely (účet 513) a presun v položkách účtu 501 – Spotreba materiálu v roku 2007 (materiál č. 29/2007/TAPR)
-	Rôzne

Uznesením č. 38/2007 DR na základe  odporúčania Predstavenstva SSDZ, a.s. a na základe Článku XI bodu 11.4 písm. g) Stanov spoločnosti schválila materiál „Zmena organizačnej štruktúry SSDZ, a.s.“ (materiál č. 28/2007/TAPR), na základe ktorého dôjde od 01.08.2007  k zníženiu pracovných miest z 59 na 56. Zároveň DR uložila predstavenstvu najneskôr do 31.08.2007 vypracovať úplné znenie základných interných noriem SSDZ, a.s. (Organizačného poriadku, Mzdového poriadku, Pracovného poriadku, Podpisového poriadku a Registratúrneho poriadku) v súlade so schválenou organizačnou zmenou. Do 31.10.2007 uložila predstavenstvu upraviť všetky ostatné interné normy SSDZ, a.s. v súlade so schválenou organizačnou zmenou.
Uznesením č. 39/2007 DR schválila prerozdelenie prostriedkov SSDZ, a.s. na účte 513 – Reprezentačné občerstvenie pre rok 2007 (materiál č. 29/2007/TAPR). Zmeny DR schválila za podmienky, že nebudú mať vplyv na schválený hospodársky výsledok spoločnosti v roku 2007. 
V rámci bodu Rôzne:
Členovia DR obdržali čerpanie na účtoch 512, 513 a 518 k 30.06.2007.
Člen DR Ing. Zemanovič informoval členov DR, že na rokovaniach s MF SR sa podarilo dosiahnuť predbežnú dohodu o odvode dividend SSDZ, a.s. za rok 2007 vo výške 20 mil. Sk. Je potrebné, aby SSDZ, a.s. vo viacerých alternatívach pripravila zmenu Podnikateľského plánu pre rok 2007, aby dosiahla požadovaný odvod dividend. 
DR požiadala Predstavenstvo o spracovanie internej analýzy ekonomickej výhodnosti a právnej čistoty všetkých zmlúv o alternatívnom zhodnotení majetku.

12. Zasadnutie Dozornej rady SSDZ, a.s. dňa 11. septembra 2007

Program rokovania:
-	Zápisnice zo zasadnutia Predstavenstva č. 5-15/2007 – informácia
-	Informácia o alternatívnom zhodnotení majetku (materiál č. 30/2007/TAPR)
-	Rámcový návrh organizačnej štruktúry SSDZ, a.s. platnej od 1. januára 2008 (materiál č. 31/2007/TAPR)
-	Rôzne
a.	vypísanie výberového konania na členov Predstavenstva SSDZ, a.s.;
b.	menovanie člena do komisie na predaj RZ Diplomat za DR;
c.	zrušenie uznesenia č. 61/2005 z 22.11.2005 (mobilné telefóny pre členov DR).

Uznesením č. 40/2007 DR odporučila Predstavenstvu SSDZ, a.s. vyhovieť požiadavke zamestnanca p. Igora Šnírera na predĺženie doby nájmu bytu č. 8/I/12 na Kohútovej ul. v Bratislave do konca roka 2007, ale za podmienky stanovenia komerčného nájomného. V prípadne nesúhlasu zamestnanca s komerčným nájomným, ponúknuť zamestnancovi voľný byt z kategórie zamestnaneckých bytov.
Uznesením č. 41/2007 odporučila Predstavenstvu SSDZ, a.s. na zamedzenie opakovania sa obdobných chýb vo vzťahu k dodržiavaniu jednotlivých zákonov (prípad zamestnanca Ing. Lintnera - oneskorené podanie daňového priznania k dani z nehnuteľnosti), zaviesť pravidelnú kontrolu dodržiavania jednotlivých zákonov a výsledky kontroly pravidelne prerokovávať na zasadnutiach Predstavenstva SSDZ, a.s.
Uznesením č. 42/2007 vzala na vedomie materiál „Informácia o alternatívnom zhodnotení majetku (č. 30/2007/TAPR)“ a požiadala Predstavenstvo SSDZ, a.s.:
- vyvolať rokovania s jednotlivými partnermi alternatívneho zhodnotenia majetku a poskytnúť Dozornej rade aktuálnu informáciu ako sa jednotlivé projekty vyvíjajú, či platia dohodnuté podmienky a záväzky a ak nie, ako sa budú jednotlivé projekty riešiť + poskytnúť informáciu ako sa vyvíjajú súdne spory, vrátane odporúčania na obojstranne prospešné usporiadanie záväzkov s partnermi a prípadne aj ukončenie zmluvného vzťahu;
- v budúcnosti neaplikovať model alternatívneho zhodnotenia majetku.
Zároveň DR požiadala predstavenstvo SSDZ, a.s., aby ju informovalo o výsledku rokovaní v priebehu mesiaca november 2007.
Uznesením č. 43/2008 vzala na vedomie rámcový návrh organizačnej štruktúry SSDZ, a.s. platnej od 01. januára 2008. Ďalšie racionalizačné opatrenia v oblasti zamestnanosti v roku 2008, ktoré majú viesť k zníženiu počtu zamestnancov na 45 budú predložené DR v priebehu I. polroka 2008. Zároveň DR odporučila na základe analýzy prehodnotiť počet zamestnancov STEČ (znížiť a jeho efektivitu) a posilniť oddelenie poskytovania služieb zákazníkom.
Uznesením č. 44/2007 DR v súlade s článkom X bodom 10.5 Stanov spoločnosti SSDZ, a.s., vypísala dňom 17.09.2007 výberové konanie na obsadenie miest dvoch členov predstavenstva SSDZ, a.s., formou uzavretého vnútrorezortného výberu (t.j. do výberového konania sa mohli prihlásiť výlučne zamestnanci SSDZ, a.s., MZV SR a SÚZA)  bez zverejňovania v médiách s tým, že bude zverejnené na MZV SR, SSDZ, a.s. a SÚZA od 17.09.2007 do 21.09.2007 do 14.00 hod.  
Uznesením č. 45/2007 DR súvislosti s požiadavkou Predstavenstva SSDZ, a.s. zvoliť zástupcu za Dozornú radu SSDZ, a.s. do komisie vytvorenej v súvislosti s odpredajom RZ Diplomat v Liptovskom Jáne, stanovuje za člena uvedenej komisie predsedu Dozornej rady – Ing. Marcela Peška.
Uznesením č. 46/2007 DR dňom 01.10.2007 zrušila uznesenie Dozornej rady SSDZ, a.s., č. 61/2005 zo dňa 22.11.2005 následkom čoho členovia DR odovzdajú mobilné telefóny s výnimkou tajomníčky Dozornej rady.

13. Zasadnutie Dozornej rady SSDZ, a.s. dňa 25. septembra 2007

Program rokovania:
-	Výberové konanie na členov Predstavenstva SSDZ, a.s. realizované Dozornou radou SSDZ, a.s.
-	Rôzne

Uznesením č. 47/2007 DR v súvislosti s vypísaným výberovým konaním na členov Predstavenstva SSDZ, a.s. – uznesenie č. 44/2007 z 11.09.2007, na základe článku X bodu 10.5 Stanov spoločnosti SSDZ, a.s., otvorila za účasti všetkých členov Dozornej rady SSDZ, a.s. obálky s prihláškami uchádzačov výberového konania na členov Predstavenstva SSDZ, a.s.
Na výzvu reagovali traja uchádzači, menovite Ing. Ladislav Švolík z MZV SR, Ing. Norbert Part zo SSDZ, a.s., Ing. Ján Tušim zo SSDZ, a.s.
Všetci traja uchádzači splnili Dozornou radou SSDZ, a.s. stanovené kritériá na výkon funkcie člena Predstavenstva SSDZ, a.s., avšak vzhľadom na skutočnosť, že Ing. Norbert Part a Ing. Ján Tušim sú členmi štatutárnych orgánov v iných spoločnostiach, na ktorých podnikaní sa SSDZ, a.s. nezúčastňuje, čo je v rozpore so základnou internou normou SSDZ, a.s., t.j. Stanovami SSDZ, a.s., článkom X bodom 10.16 písmenom d), DR požiadala Ing. Norberta Parta a Ing. Jána Tušima o predloženie záväzného písomného stanoviska k členstvu v štatutárnych orgánoch iných spoločností, t.j. či sú ochotní vzdať sa členstva v týchto orgánoch alebo či naďalej mienia zotrvať v týchto orgánoch.
Uznesením č. 48/2007 DR v súlade s článkom XI bodom 11.12 Stanov spoločnosti SSDZ, a.s. prerokovala odstúpenie Ing. Pavla Čerňanského z funkcie člena Dozornej rady SSDZ, a.s. 
Výkon funkcie Ing. Pavla Čerňanského v súlade s článkom XI bodom 11.12 Stanov spoločnosti SSDZ, a.s. končí dňom prerokovania jeho odstúpenia Dozornou radou, t.j. dňom 25. septembra 2007.

14. Zasadnutie Dozornej rady SSDZ, a.s. dňa 28. septembra 2007

Program rokovania:
-	Výberové konanie na členov Predstavenstva SSDZ, a.s. realizované Dozornou radou SSDZ, a.s. – osobné pohovory
-	Rôzne

DR obdržala písomné stanoviská od oboch uchádzačov - Ing. Parta, Ing. Tušima. Vzhľadom na písomné stanoviská DR pozvala na osobný pohovor, ktorý sa uskutočnil dňa 28.09.2007 Ing. Švolíka a Ing. Parta, nakoľko p. Part nie je členom štatutárneho orgánu v žiadnej zo spoločností, v ktorých figuruje, ale je len členom kontrolných ogránov. Na osobný pohovor nebol pozvaný Ing. Tušim vzhľadom na jeho zotrvanie vo funkcii predsedu Predstavenstva spoločnosti SLOVAKIA STEEL MILLS, a.s. minimálne do konca roka 2007. Z uvedeného dôvodu bol Ing. Tušim z výberového konania jednomyseľne vyradený. Ostatní kandidáti splnili požiadavky.
Uznesením č. 49/2007 DR na základe  vypísaného a uskutočneného výberového konania na členov Predstavenstva SSDZ, a.s. (uznesenie DR č. 44/2007 z 11.09.2007 a uznesenie DR č. 47/2007 z 25.09.2007) a na základe vykonaného osobného pohovoru s Ing. Norbertom Partom, jednomyseľne navrhla na základe Článku X bodu 10.5 Stanov spoločnosti Valnému zhromaždeniu, zvoliť do funkcie člena Predstavenstva akciovej spoločnosti Správa služieb diplomatickému zboru, a.s., Ing. Norberta Parta – zamestnanca SSDZ, a.s. zastávajúceho post zástupca generálneho riaditeľa. 

15. Zasadnutie Dozornej rady SSDZ, a.s. dňa 12. októbra 2007

Program rokovania:
-	Zápisnica zo zasadnutia Predstavenstva č. 16/2007 – informácia
-	Prehľad prenájmov, analýza dodržiavania doby nájmu a návrhu riešenia bytovej politiky zamestnaneckých a služobných bytov (materiál č. 32/2007/TAPR)
-	Informácia o alternatívnom zhodnotení majetku SSDZ, a.s. (materiál č.33/2007/TAPR)
-	Návrh aktualizácie podnikateľského plánu SSDZ, a.s. na rok 2007 (materiál č.34/2007/TAPR)
-	Predaj nehnuteľností SSDZ, a.s. v roku 2007 a žiadosť o súhlas s predajmi (materiál č. 35/2007/TAPR)
-	Informácia o vybavení požiadavky Igora Šnírera na predĺženie doby nájmu bytu č. 8/I/12 na Kohútovej ul. (materiál č. 36/2007/TAPR)
-	Rôzne

Uznesením č. 50/2007 DR vzala na vedomie materiál „Prehľad prenájmov, analýza dodržiavania doby nájmu a návrhu riešenia bytovej politiky zamestnaneckých a služobných bytov“ a odporučila:
- znížiť počet zamestnaneckých bytov a ako zamestnanecké byty ponechať len tie, ktoré nie sú komerčne prenajateľné, u ostatných zmeniť kategóriu bytov na komerčne prenajateľné;
- vyvolať rokovania s nájomníkmi zamestnaneckých bytov, ktorí v súčasnosti už nie sú zamestnancami SSDZ, a.s. a dohodnúť komerčné nájomné, príp. ukončiť nájomný vzťah pred dohodnutým zmluvným termínom.
Predložiť na zasadnutie DR v decembri  2007 nový návrh bytovej politiky SSDZ, a.s.
	Uznesením č. 51/2007 DR vzala na vedomie materiál „Informácia o alternatívnom zhodnotení majetku SSDZ, a.s. (materiál č. 33/2007/TAPR) s tým, že sa k alternatívnemu zhodnoteniu majetku SSDZ, a.s. uskutoční v novembri 2007 spoločné stretnutie členov Dozornej rady a Predstavenstva SSDZ, a.s.  
Uznesením č. 52/2007 DR vzala na vedomie materiál „Návrh aktualizácie podnikateľského plánu SSDZ, a.s. na rok 2007“,  súhlasila s jeho predložením Valnému zhromaždeniu a odporučila Valnému zhromaždeniu aktualizáciu podnikateľského plánu SSDZ, a.s. na rok 2007 schváliť. Na základe plánovanej výšky výnosov a nákladov spoločnosť predpokladá vytvorenie hrubého zisku vo výške 27,769 mil. Sk, čo spoločnosti po zaplatení daní a povinných príspevkov do štatutárnych fondov umožní vytvoriť čistý zisk, ktorý bude možné použiť na vyplatenie dividend vo výške 20,24 mil. Sk.
Uznesením č. 53/2007 DR v zmysle článku XI bodu 11.5 Stanov spoločnosti SSDZ, a.s. súhlasila: 
- s predajom bytu č. 1 spolu s garážovým státím na Bakošovej ul. v Bratislave kupujúcemu spoločnosti FACTOR ASSET MANAGEMENT, s.r.o., IČO: 35 829 958, Čelakovského 2, Bratislava za kúpnu cenu vo výške 5.017.700,- Sk za byt + 254.660,- Sk vrátane DPH za parkovacie státie; 
- s predajom rekreačného zariadenia Diplomat v Liptovskom Jáne kupujúcemu spoločnosti ANTIS, s.r.o., IČO: 36 390 453, Kuzmányho 8, 010 01 Žilina za kúpnu cenu vo výške 17.010.050,- Sk vrátane DPH;
- s predajom parkovacieho státia v AC Diplomat kupujúcim manželom Čerevkovým formou prevodu spoluvlastníckeho podielu vo veľkosti 1/29 k nebytovému priestoru č. NP2 na 2. podzemnom podlaží v AC Diplomat spolu s dohodou o určení užívacieho práva ku konkrétnemu parkovaciu státiu č. 102, za kúpnu cenu vo výške 520.000,- Sk vrátane DPH;
Zároveň súhlasila s predložením vyššie uvedených predajov na schválenie Valnému zhromaždeniu SSDZ, a.s., ktorému ich odporučila schváliť.
Uznesením č. 54/2007 vzala na vedomie materiál „Informácia o vybavení požiadavky Igora Šnírera na predĺženie doby nájmu bytu č. 8/I/12 na Kohútovej ul.“ (materiál č. 36/2007/TAPR) a súhlasila s predĺžením výnimky zaradenia bytu 8/I/12 do kategórie zamestnaneckých bytov do 31. 12. 2007, bez možnosti jej ďalšieho predlžovania.

16. Zasadnutie Dozornej rady SSDZ, a.s. dňa 9. novembra 2007

Program rokovania:
-	Zápisnica zo zasadnutia Predstavenstva č. 17/2007 a č. 18/2007 – informácia
-	Schválenie výberu audítorskej spoločnosti na vykonanie auditu a overenie účtovnej závierky SSDZ, a.s. na roky 2007, 2008 a 2009 (materiál č. 37/2007/TAPR)
-	Informácia o alternatívnom zhodnotení majetku SSDZ, a.s. (materiál č.38/2007/TAPR)
-	Rôzne

Uznesením č. 55/2007 DR vzala na vedomie materiál „Schválenie výberu audítorskej spoločnosti na vykonanie auditu a overenie účtovnej závierky SSDZ, a.s. na roky 2007, 2008 a 2009“ - materiál č. 37/2007/TAPR a súhlasila s výberom audítorskej spoločnosti v zmysle materiálu a odborného stanoviska k procesu verejného obstarávania predložených Predstavenstvom  a odporučila Valnému zhromaždeniu schváliť výber audítorskej spoločnosti na vykonanie auditu a overenie účtovnej závierky SSDZ, a.s. na roky 2007, 2008 a 2009 – spoločnosť AUDIT PARTNER, s.r.o., Bratislava.
Celková cena pre roky 2007, 2008 a 2009 predstavuje sumu spolu 800 tis. Sk bez DPH.
Uznesením č. 56/2007 DR vzala na vedomie materiál „Informácia o alternatívnom zhodnotení majetku SSDZ, a.s. (materiál č. 38/2007/TAPR) s tým, že sa upravia (skonsolidujú) vzťahy s investorom a vedenie spoločnosti SSDZ, a.s. vypracuje materiál, ktorý predloží na zasadnutie DR začiatkom mesiaca december 2007, s nasledujúcimi alternatívami:
- odkúpenie celého objektu na Podjavorinskej ul. = výmena majetku (Podjavorinskej za ostatný majetok v rámci alternatívneho zhodnotenia majetku);
- odkúpenie ½ časti objektu na Podjavorinskej ul., čím SSDZ, a.s. získa aj parkovacie miesta, čím sa zatraktívni objekt;
-ponechať súčasný stav alternatívneho zhodnotenia majetku;
Postupovať na princípe úverového nezaťažovania spoločnosti a sústredenia majetku, vyčísliť sumy (náklady, výnosy, zisk) a možné riziká.
Následne vyvolať rokovanie s investorom alternatívneho zhodnotenia majetku, na ktorom sa zúčastní vedenie spoločnosti SSDZ, a.s., Dozorná rada a Valné zhromaždenie.

17. Zasadnutie Dozornej rady SSDZ, a.s. dňa 27. novembra 2007

Program rokovania:
-	Návrh zmeny organizačnej štruktúry SSDZ, a.s. platnej od 01.01.2008 (materiál č.39/2007/TAPR)
-	Rôzne

Uznesením č. 57/2007 vzala na vedomie materiál „Návrh zmeny organizačnej štruktúry SSDZ, a.s. platnej od 1.1. 2008“ - materiál č.39/2007/TAPR a schválila organizačnú štruktúra, ktorá nadobudla platnosť dňom schválenia Dozornou radou SSDZ, a. s. a účinnosť dňom 01.01.2008.
V rámci bodu Rôzne:
DR uložila predstavenstvu vypracovať nové úplné znenie Organizačného poriadku po schválení zmeny organizačnej štruktúry, platnej od 01.01.2008. V nadväznosti na túto zmenu vypracovať nové znenie ostatných základných predpisov spoločnosti v termíne do 31. 12. 2007 a aktualizovať všetky ostatné interné predpisy, na ktoré má vplyv zmena organizačnej štruktúry.

18. Zasadnutie Dozornej rady SSDZ, a.s. dňa 7. decembra 2007

Program rokovania:
-	Zápisnice zo zasadnutia Predstavenstva č. 19-21/2007 – informácia
-	Návrh podnikateľského plánu SSDZ, a.s. na rok 2008 (materiál č. 40/2007/-TAPR)
-	Analýza opodstatnenosti strediska technických činností (materiál č. 41/2007/TAPR) – predaj
-	Informácia o genéze vývoja parkovacích státí na ulici Kohútova/Košická
-	Rôzne

Uznesením č. 58/2007 DR vzala na vedomie materiál „Návrh podnikateľského plánu SSDZ, a.s. na rok 2008“ (materiál č.40/2007/TAPR) a odporučila prehodnotiť výšku plánovaných zdrojov súvisiacich s organizáciou podujatí v spolupráci s MZV SR na pôvodné sumy ako boli plánované v pláne na rok 2007. Taktiež prehodnotiť výšku položky sponzoring a propagácia, nakoľko Dozorná rada nevidí dôvod jej navýšenia. Po zapracovaní vyššie uvádzaných zmien, DR odporúča Valnému zhromaždeniu Podnikateľský plán SSDZ, a.s. na rok 2008 schváliť.
Výnosy spoločnosti v roku 2008 sú plánované v celkovej výške 164,46 mil. Sk. Náklady sú plánované v celkovej výške 139,33 mil. Sk. Spoločnosť predpokladá vytvorenie hrubého zisku vo výške 25,13 mil. Sk, čo po zaplatení daní a povinných príspevkov do štatutárnych fondov umožní vytvoriť čistý zisk, ktorý bude možné použiť na vyplatenie dividend vo výške 18,32 mil. Sk.
Uznesením č. 59/2007 vzala na vedomie materiál „Analýza opodstatnenosti strediska technických činností“ (materiál č.41/2007/TAPR) a vedeniu spoločnosti SSDZ, a.s.:
-	odporučila zaviesť systém porovnávania výkonu zamestnancov STEČ na základe ekonomických ukazovateľov;
-	uložila predložiť DR v II. polroku 2008 materiál s exaktnými ukazovateľmi a efektívnosťou využitia zamestnancov STEČ.
Uznesením č. 60/2007 DR vzala na vedomie materiál „Informácia o genéze vývoja parkovacích státí na ulici Kohútova/Košická spoločnosti DOAS, a.s.“, súhlasila s predajom spoluvlastníckeho podielu SSDZ, a.s. na Parkinggarážach na ulici Kohútova/Košická spoločnosti DOAS, a.s. vo výške 22 400 000,- Sk vrátane DPH a odporučila Valnému zhromaždeniu SSDZ, a.s. predaj schváliť.
Uznesením č. 61/2007 DR vzala na vedomie informáciu Ing. Pavla Bera o ukončení pracovného pomeru so spol. SSDZ, a.s. ku dňu 16.12.2007. Taktiež na základe článku XI bodu 11.12 Stanov spoločnosti SSDZ, a.s. prerokovala odstúpenie Ing. Františka Zemanoviča z funkcie člena Dozornej rady SSDZ, a.s. s tým, že v súlade s článkom XI bodom 11.12 Stanov spoločnosti SSDZ, a.s. výkon jeho funkcie končí dňom prerokovania jeho odstúpenia Dozornou radou, t.j. dňom 07. decembra 2007.
Vzhľadom na uvedené, si DR dovolila požiadať Valné zhromaždenie o voľbu nového člena DR.